Maantieteellisten merkintöjen ja alkuperänimitysten suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2002/C 168/05)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Kansallisen asiakirjan numero: 90/00

1. Jäsenvaltion toimivaltainen viranomainen Nimi: Direcção-Geral do Desenvolvimento Rural

Osoite: Av. Defensores de Chaves, n.o 6, P-1049-063 Lisboa

Puh. (351) 213 18 43 00

Faksi (351) 213 52 13 46

2. Hakijaryhmittymä 2.1 Nimi: Apetal - Agrupamento de Produtores de Enchidos Tradicionais do Alentejo, LDA

2.2 Osoite: Rossio Marquês de Pombal, n.o 64 - 2oD, P-7100-513 Estremoz

Puh. (351) 268 32 30 21

Faksi (351) 268 32 30 21

2.3 Kokoonpano: tuottaja/jalostaja (x) muu ( )

3. Tuotelaji: Luokka 1.2 - Lihajalosteet

4. Eritelmä (yhteenveto 4 artiklan 2 kohdan edellytyksistä)

4.1 Nimi: Farinheira de Estremoz e Borba

4.2 Kuvaus: Savustettu makkara on valmistettu Alentejana-rodun sikojen (lukuun ottamatta siitoskarjuja ja -emakoita) rasvasta. Rasva leikataan alle yhden senttimetrin kokoisiksi palasiksi, joihin lisätään vehnäjauhoja (suhteessa noin 40 prosenttia rasvaa ja 60 prosenttia jauhoja), suolaa, vettä, paprikatahnaa ja kuivattuja itämättömiä valkosipulinkynsiä. Kuorena käytetään naudan luonnonsuolta (ohutsuoli), jota on ensin liotettu suolalla ja viinietikalla maustetussa vedessä. Makkara on hevosenkengän muotoinen, 8-15 senttimetriä pitkä, halkaisijaltaan 2-4 senttimetriä ja väriltään oranssinkeltainen. Pinta on sileä ja matta, ja rakenne pehmeähköstä pehmeään. Kuori on yhtenäinen, osittain massan täyttämä ja tiiviisti kiinni siinä, ja se on ommeltu kiinni molemmista päistä yksinkertaisin pistoin punavalkoisella puuvillalangalla. Viistoon leikattuna leikkauspinta on väriltään oranssinkeltainen, massa on täysin kiinteää, marmorikuvioista ja mattamaista, ja jauhot ja rasva erottuvat siinä toisistaan selkeästi. Rasva on väriltään helmiäisenvalkoista. Tuoksu ja maku ovat pehmeän miellyttäviä, valkosipulin ja savustuksen maut tuntuvat, ja makeus ja suolaisuus sekoittuvat tasapainoisesti. Rasva on aromaattista ja miellyttävän makuista. Rakenne on vähäsyinen ja hyvin pehmeä.

4.3 Maantieteellinen alue: Näiden tuotteiden valmistusmenetelmien erityisluonteen, aistinvaraisten ominaisuuksien ja paikallisen väestön erityisosaamisen perusteella maantieteellinen tuotantoalue rajoittuu luonnollisella tavalla Alandroalin, Borban, Estremozin ja Vila Viçosan kuntiin.

4.4 Alkuperätodisteet: Farinheira de Estremoz e Borba on tuote, jota voidaan valmistaa ainoastaan edellä mainitulla maantieteellisellä alueella sijaitsevissa asianmukaisesti hyväksytyissä jalostuslaitoksissa. Raaka-aine on peräisin Alentejana-rotuun kuuluvista sioista, jotka kasvatetaan enimmäkseen ulkosalla täysin tai osittain laajaperäiseen tuotantoon soveltuvilla sikatiloilla. Tilojen alueella on myös tammi- ja rautatammimetsiköitä. Alentejana-rodun sioista suoraan saadut perinteiset tuotteet ovat herättäneet yhä useampien kuluttajien kiinnostuksen korkealaatuisiin tuotteisiin. Kuluttajat haluavat nykyisin nimenomaan eri alueiden parhaita tuotteita. Aitona perinnetuotteena Farinheira de Estremoz e Borba on maultaan ainutlaatuinen ja hienostunut. Sen ominaisuudet ovat tuotteelle luonteenomaiset.

4.5 Valmistusmenetelmä: Farinheira de Estremoz e Borba valmistetaan Alentejana-rodun sikojen paloitellusta rasvasta, johon lisätään vehnäjauhoja suhteessa 40 % rasvaa ja 60 % jauhoja. Kun rasva on valittu, puhdistettu ja leikattu, lisätään muut ainesosat. Mausteiden lisäämisen jälkeen massan annetaan kypsyä, makkarat täytetään, sidotaan ja viimeistellään savustamalla hitaasti (vähintään neljän päivän ajan) käyttäen alueelle tyypillistä puulajia (rautatammi).

4.6 Yhteys maantieteelliseen alkuperään: Alentejana-rotuisten sikojen kasvatus on aina ollut yksi tapa turvata väestön ravinnontarve. Sen avulla on myös voitu tietyssä määrin korvata katovuosien aiheuttamat vajeet. Teurastamalla näitä eläimiä voitiin tuoreesta lihasta valmistaa erilaisia ruokalajeja ja herkullisia makkaroita, joita on aina pidetty arvossa. Alueen maatalousväestö on perinteisesti käyttänyt ravinnokseen makkaraa, jota oli tapana nauttia lounaaksi. Niiden yleistä käyttöä edistäviä tekijöitä ovat helppo kuljetettavuus ja hyvä säilyvyys vaihtelevissakin sääolosuhteissa. Vielä nykyisinkin voidaan vakuuttaa, että sianlihalla on huomattava taloudellis-sosiaalinen merkitys. Alentejon sianliha on raaka-aine, josta valmistetaan makuominaisuuksiltaan tyypilliset ja ainutlaatuiset Estremozin ja Borban alueen makkarat.

4.7 Valvontaelin Nimi: Certialentejo - Certificação de Produtos Agrícolas, LDA

Osoite: Av.a General Humberto Delgado, n.o 34-1o Esq, P-7000-900 Évora

4.8 Merkintä: Pakolliset maininnat: Farinheira de Estremoz e Borba - maantieteellinen merkintä, sekä asianmukaisesti numeroitu tarkastusmerkki, josta ilmenee tuotteen ja tarkastuksen suorittaneen elimen nimi.

4.9 Kansalliset vaatimukset: Kaikki voimassa olevan kansallisen ja yhteisön lainsäädännön mukaiset asiaa koskevat säännökset.

EY-nro: PT/00157/2000.09.14.

Täydellisen asiakirjan vastaanottopäivä: 23.7.2001.